CELEX: 32013D0201(03)
Language: ro
Date: 2013-01-30 00:00:00
Title: Decizia de punere în aplicare a Comisiei din 30 ianuarie 2013 privind achiziționarea și depozitarea antigenilor virusului febrei aftoase

1.2.2013   
            
            
               RO
            
            
               Jurnalul Oficial al Uniunii Europene
            
            
               C 30/15
            
         DECIZIA DE PUNERE ÎN APLICARE A COMISIEI
   din 30 ianuarie 2013
   privind achiziționarea și depozitarea antigenilor virusului febrei aftoase
   2013/C 30/09
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (1), în special articolul 80 alineatul (2),
   având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (2), în special articolul 17 paragraful al doilea,
   întrucât:
   
               (1)
            
            
               Decizia 2009/470/CE stabilește procedurile prin care se reglementează contribuția financiară a Uniunii la măsuri veterinare specifice. Măsurile respective includ campania împotriva febrei aftoase. Decizia 2009/470/CE prevede că ajutorul Uniunii poate fi acordat pentru a constitui rezerve de vaccinuri împotriva febrei aftoase la nivelul Uniunii și solicită să se determine nivelul participării Uniunii și condițiile la care poate fi supusă o astfel de participare.
            
         
               (2)
            
            
               În conformitate cu Decizia 91/666/CEE a Consiliului din 11 decembrie 1991 privind constituirea rezervelor comunitare de vaccinuri împotriva febrei aftoase (3), s-au constituit stocuri de antigeni pentru formularea rapidă a vaccinurilor împotriva febrei aftoase.
            
         
               (3)
            
            
               În temeiul Directivei 2003/85/CE, Comisiei îi revine sarcina să se asigure că rezervele Uniunii de antigeni inactivați concentrați destinați producerii de vaccinuri anti-febră aftoasă sunt păstrate la sediile băncii de antigeni și vaccinuri a Uniunii. Rezervele respective sunt păstrate, din motive de securitate, în locuri desemnate la sediile producătorului.
            
         
               (4)
            
            
               Numărul de doze și varietatea de tulpini și de subtipuri de antigeni ai virusului febrei aftoase depozitate în banca de antigeni și vaccinuri a Uniunii se decid ținând cont de necesitățile estimate în contextul planurilor de intervenție în caz de necesitate prevăzute în Directiva 2003/85/CE și, dacă este cazul, de situația epidemiologică, după consultarea Laboratorului de referință al Uniunii Europene pentru febra aftoasă (4)
                   (5)
                   (6).
            
         
               (5)
            
            
               În conformitate cu Decizia 2009/486/CE a Comisiei din 22 iunie 2009 privind achiziționarea antigenilor virusului febrei aftoase (7) și cu Decizia C(2010) 3913 a Comisiei din 21 iunie 2010 privind achiziționarea antigenilor virusului febrei aftoase și eliminarea și înlocuirea acestor antigeni în rezervele Uniunii și de modificare a Deciziei 2009/486/CE (8), Comisia a reorganizat banca de antigeni și vaccinuri a Uniunii pe baza noilor contracte încheiate cu producătorul.
            
         
               (6)
            
            
               În conformitate cu articolul 83 alineatul (3) din Directiva 2003/85/CE și cu articolul 15 din Decizia 2009/470/CE, în cazul în care este în interesul Uniunii se pot furniza vaccinuri unor țări terțe, în special celor afectate de endemie de febră aftoasă. În funcție de situația epidemiologică din respectivele țări terțe, ar putea fi nevoie ca astfel de vaccinuri să fie polivalente, conținând diverși antigeni compatibili.
            
         
               (7)
            
            
               Situația epidemiologică din punct de vedere al febrei aftoase din anumite părți ale Africii de Nord și din regiunea vestică a Eurasiei s-a deteriorat substanțial, în principal ca urmare a răspândirii în respectivele țări a unor viruși exotici ai febrei aftoase sau ca urmare a pătrunderii unor noi linii de antigeni distincți, aparținând unor serotipuri care au circulat în trecut.
            
         
               (8)
            
            
               Prin urmare, având în vedere situația epidemiologică din vecinătatea Uniunii, este necesar să se achiziționeze cantități suplimentare de antigeni.
            
         
               (9)
            
            
               În conformitate cu articolul 75 din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (9) (denumit în continuare „Regulamentul financiar”) și cu articolul 90 alineatul (1) din Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (10) (denumite în continuare „norme de aplicare”), angajarea cheltuielilor din bugetul Uniunii este precedată de o decizie de finanțare în care sunt prezentate elementele esențiale ale acțiunii care implică cheltuielile și care este adoptată de instituția sau de autoritățile cărora le-au fost delegate competențe de către instituție.
            
         
               (10)
            
            
               Deoarece suma totală din buget rezervată pentru achiziția preconizată, numărul și tipul orientativ de contracte preconizate și perioada de timp necesară pentru lansarea procedurii de achiziție detaliate în prezenta decizie constituie un cadru suficient de detaliat în sensul articolului 90 alineatul (3) din normele de aplicare, prezenta decizie constituie o decizie de finanțare în sensul articolului 75 din Regulamentul financiar.
            
         
               (11)
            
            
               În conformitate cu articolul 80 alineatul (4) din Directiva 2003/85/CE, Comisia ar trebui să încheie un contract de aprovizionare cu producătorul pentru a achiziționarea, livrarea și depozitarea antigenilor. Contractul ar trebui să prevadă o răscumpărare de către producător a antigenilor până la sfârșitul perioadei de garanție a acestora, care este de cinci ani.
            
         
               (12)
            
            
               Directiva 2003/85/CE prevede că informațiile referitoare la cantitățile și subtipurile de antigeni sau de vaccinuri autorizate depozitate în banca de antigeni și vaccinuri a Uniunii se tratează ca informații secrete. Prin urmare, ar trebui ca informațiile prezentate în anexa la prezenta decizie referitoare la cantitățile și subtipurile de antigeni de virus al febrei aftoase care urmează să fie achiziționate să nu fie publicate.
            
         
               (13)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         DECIDE:
   Articolul 1
   (1)   În primul semestru al anului 2013, Comisia comandă antigeni inactivați și concentrați de virus al febrei aftoase, în cantitățile și de subtipurile precizate în tabelul din anexă.
   (2)   Comisia se asigură că antigenii la care se face referire la alineatul (1) sunt distribuiți și depozitați în cele două locuri desemnate de la sediile producătorului, astfel cum se precizează în tabelul din anexă.
   (3)   Comisia pune în aplicare măsurile prevăzute la alineatele (1) și (2) în cooperare cu producătorul antigenilor în cauză depozitați deja la banca de antigeni și vaccinuri a Uniunii.
   Articolul 2
   (1)   Contribuția financiară a Uniunii pentru măsurile prevăzute la articolul 1 alineatele (1) și (2) este de 100 % din costurile aferente, fără să depășească 3 000 000,00 EUR.
   (2)   Comisia încheie un contract de aprovizionare cu producătorul referitor la achiziționarea, aprovizionarea și depozitarea în banca de antigeni și vaccinuri a Uniunii și la răscumpărarea până la sfârșitul perioadei de garanție de cinci ani a antigenilor la care se face referire la articolul 1 alineatul (1).
   (3)   Directorul general al Direcției Generale Sănătate și Consumatori este autorizat să semneze, în numele Comisiei, contractul menționat la alineatul (2).
   Articolul 3
   Prezenta decizie constituie o decizie de finanțare în sensul articolului 75 din Regulamentul financiar.
   Articolul 4
   În conformitate cu articolul 80 alineatul (3) din Directiva 2003/85/CE, anexa la prezenta decizie nu se publică.
   
      Adoptată la Bruxelles, 30 ianuarie 2013.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 306, 22.11.2003, p. 1.
   
      (2)  JO L 155, 18.6.2009, p. 30.
   
      (3)  JO L 368, 31.12.1991, p. 21.
   
      (4)  http://ec.europa.eu/food/animal/diseases/strategy/pillars/antigen-vaccine-banks-task-force_en.htm
   
      (5)  Raport privind a 83-a reuniune a comitetului executiv al EUFMD, București, România, 12 și 13 aprilie 2012, disponibil la adresa: http://www.fao.org/ag/againfo/commissions/eufmd/commissions/eufmd-home/reports/executive-committee/en/
   
      (6)  http://www.wrlfmd.org/ref_labs/ref_lab_reports/OIE-FAO%20FMD%20Ref%20Lab%20Report%20Jan-Mar%202012.pdf
   
      (7)  JO L 160, 23.6.2009, p. 27.
   
      (8)  Decizie nepublicată.
   
      (9)  JO L 248, 16.9.2002, p. 1.
   
      (10)  JO L 357, 31.12.2002, p. 1.